b'\n_START_ARTICLE_\nTrilogija Millennium\n_START_SECTION_\nTrilogija Millennium\n_START_PARAGRAPH_\nZaradi nenadne zgodnje smrti avtorja je serija knjig, ki bi morda kon\xc4\x8dno obsegala celo deset knjig, ostala pri trilogiji. Trilogija Millennium je bila - po besedah nekaterih njegovih znancev - zami\xc5\xa1ljena kot serija desetih romanov, Larsson pa naj bi pred smrtjo za\xc4\x8del ne le \xc4\x8detrtega, ampak tudi peti del. \xc5\xbdivljenjska dru\xc5\xbeica Stiega Larssona, Eva Gabrielsson, trdi, da ima v posesti okoli 200 strani \xc4\x8detrtega romana in zametke petega ._NEWLINE_Avtorjevo ponudbo za objavo je nekaj zalo\xc5\xbeb odklonilo, ker je bil kot pisec detektivk povsem neznan. Trilogijo je objavila zalo\xc5\xbeba Nordstedts. Romani so takoj dosegli izjemen prodajni uspeh. Z objavo trilogije je Larsson postal leta 2008 drugi najbolj prodajani avtor na svetu, za Khaledom Huseinijem. Do decembra 2011 je bilo prodano 65 milijonov izvodov knjig iz Trilogije . Zadnji del Trilogije Dekle, ki je dregnilo v osje gnezdo je bila najbolj prodajana knjiga v ZDA v letu 2010 .\n_START_SECTION_\nZgodba\n_START_PARAGRAPH_\nZgodbo uokvirjata dve lupini: \xc5\xbeivljenjska usoda 25-letne Lisbeth Salander, katere o\xc4\x8de je nekdanji ruski \xc5\xa1pijon Zala\xc4\x8denko, in razmerje med glavnima junakoma, 42-letnim novinarjem Mikaelom Blomkvistom in Salanderjevo. Gibalna sila romanov so osebnostne lastnosti glavnih junakov, ki se posami\xc4\x8d in skupaj soo\xc4\x8data s kriminalnimi dejanji posameznikov in organizacij. Okvir zgodbe so razmere na \xc5\xa0vedskem, ki se ne razlikujejo dosti od razmer v drugih razvitih dr\xc5\xbeavah Zahoda._NEWLINE_Dogajanje prvega dela Trilogije je postavljeno v severno obmorsko pokrajino avtorjevega otro\xc5\xa1tva. Drugi in tretji del trilogije se dogajata prete\xc5\xbeno v Stockholmu in okolici._NEWLINE_Prvi del Trilogije ima nastavke za nadaljnji razvoj, vendar je dovolj zaokro\xc5\xbeen. Drugi in tretji del sta zelo povezana in ju nujno obravnavati skupaj. V prvem delu Lisbeth pomaga Mikaelu razre\xc5\xa1iti dve nalogi in mu neposredno re\xc5\xa1i \xc5\xbeivljenje. V naslednjih dveh delih se razre\xc5\xa1i spletka, ki je zagrenila Lisbethino \xc5\xbeivljenje. Lisbeth se bojuje za \xc5\xbeivljenje: prostost in priznanje \xc4\x8dlove\xc5\xa1kega dostojanstva in s pomo\xc4\x8djo Mikaela in drugih zmaga.\n_START_SECTION_\nMo\xc5\xa1ki, ki sovra\xc5\xbeijo \xc5\xbeenske oziroma Dekle z zmajskim tatujem\n_START_PARAGRAPH_\nV prvem delu se prepletajo tri kriminalne niti: novinarsko razkritje Mikaela Blomkvista o prevarah industrialca Wennerstr\xc3\xb6ma, institucionalno nasilje nad Lisbeth Salander in zgodba o izginotju Harriet, prane\xc4\x8dakinje industrialca Henrika Vangerja v letu 1966, 40 let pred dogajanjem v romanu._NEWLINE_Mikael je reviji Millennium objavil zgodbo o Wennerstr\xc3\xb6movih prevarah, a se izka\xc5\xbee, da podatki o tem niso dovolj trdni. Mikael je za klevetanje obsojen na denarno kazen in trimese\xc4\x8dno zaporno kazen. Ker obsodba me\xc4\x8de slabo lu\xc4\x8d na revijo, Mikael da odpoved. V teh okoli\xc5\xa1\xc4\x8dinah sprejme ponudbo Henrika Vangerja, da \xc5\xa1e enkrat razi\xc5\xa1\xc4\x8de izginotje ljubljene prane\xc4\x8dakinje Harriet._NEWLINE_Lisbeth Salander ob\xc4\x8dasno dela za varnostno-detektivsko podjetje Milton Security. Med drugim opravi tudi preverjanje Mikaela Blomkvista po naro\xc4\x8dilu Henrika Vangerja, kar je njen prvi stik z Mikaelom. Kasneje Mikael zahteva pomo\xc4\x8d pri raziskavi o Harriet. Kot pomo\xc4\x8dnico mu najamejo Salanderjevo. Lisbeth uspe\xc5\xa1no uporablja svoje ra\xc4\x8dunalni\xc5\xa1ke sposobnosti; med drugim je v zadevnih krogih spo\xc5\xa1tovana kot odli\xc4\x8dna hekerka._NEWLINE_Raziskovalca se sre\xc4\x8data s \xc5\xa1tevil\xc4\x8dno dru\xc5\xbeino lastnikov korporacije Vanger, med katerimi je ve\xc4\x8d \xc4\x8dudakov, ve\xc4\x8dina pa je med sabo v sporih. Ve\xc4\x8d \xc4\x8dlanov dru\xc5\xbeine je bilo povezanih s \xc5\xa1vedskimi nacisti, ki so bili zelo vplivni v \xc4\x8dasu Hitlerjeve vladavine in 2. svetovne vojne, njihovi nasledniki neo-nacisti pa so \xc5\xa1e vedno prisotni v \xc5\xa1vedski dru\xc5\xbebi._NEWLINE_Mikael in Lisbeth naletita na sled (judovska imena in citate iz Stare zaveze, knjige o kaznovanju, Leviticus), ki jih vodi k seriji obrednih umorov. Umore jima uspe povezati z gibanjem dveh \xc4\x8dlanov dru\xc5\xbeine Vanger: nacista Gottfrieda in njegovega sina Martina, prane\xc4\x8daka sedanjega staroste dru\xc5\xbeine Henrika Vangerja in brata izginule Harriet. Mikael in Lisbeth se med sodelovanjem zbli\xc5\xbeata, tudi intimno. Vendar Lisbeth ostaja zaprta vase; ne upa si priznati in izraziti svoje ljubezni do Mikaela._NEWLINE_V razvezi zgodbe se izka\xc5\xbee, da je Harriet u\xc5\xa1la od doma zaradi spolnega nasilja o\xc4\x8deta in brata. O\xc4\x8de Gottfried je sadisti\xc4\x8dno, s potvorjenim sklicevanjem na biblijske zapovedi o kaznih nad gre\xc5\xa1nimi \xc5\xbeenskami izbiral \xc5\xbertve s starozaveznimi (judovskimi) imeni in nekaznovano moril do svoje smrti. Nasledil ga je sin Martin, le da je trupla svojih \xc5\xa1tevilnih \xc5\xbertev, najve\xc4\x8dkrat priseljenk, utapljal._NEWLINE_Morilec preseneti Mikaela in se pripravlja, da ga ubije v svoji skrivni kleti za mu\xc4\x8denje in morijo. Zadnji hip Lisbeth re\xc5\xa1i Mikaela pred gotovo smrtjo, morilec pa se med begom zapelje v smrt._NEWLINE_Dve obrobni zgodbi sta pomembna za kasnej\xc5\xa1i potek Trilogije. Lisbeth se soo\xc4\x8di z nasiljem svojega uradnega skrbnika, advokata Bjurmana. Lisbeth je zaradi mladostnih travm in psihiatri\xc4\x8dne obdelave uradno opravilno nesposobna. Bjurman izrabi svojo pravno oblast in Lisbeth spolno zlorabi, ob drugem sre\xc4\x8danju pa izjemno grobo posili. Nepri\xc4\x8dakovano grobo posilstvo je Lisbeth posnela s skrito kamero. Ob naslednjem stiku je Lisbeth izvedla podobno nasilje nad svojim mu\xc4\x8diteljem in mu na prsi vtetovirala napis "Sem svinja in posiljevalec". Pod gro\xc5\xbenjo objave posnetega posilstva in fizi\xc4\x8dno gro\xc5\xbenjo Lisbeth dobi polno oblast nad Bjurmanom._NEWLINE_V drugi okvirni zgodbi Lisbeth pomaga Mikaelu dokon\xc4\x8dno razkrinkati Wennerstr\xc3\xb6ma. S pomo\xc4\x8djo Lisbethinih hekerskih spletnih raziskav Mikael napi\xc5\xa1e uni\xc4\x8dujo\xc4\x8d \xc4\x8dlanek o kriminalnih poslih tajkuna v revijo Millennium. Lisbeth odkrije Wennerstr\xc3\xb6mov ban\xc4\x8dni ra\xc4\x8dun na Kajmanskih otokih in ga z inkognito obiskom zuri\xc5\xa1kih bank izprazni. Prisvoji si ve\xc4\x8d kot tri milijarde \xc5\xa1vedskih kron (okoli 350 milijonov evrov). Obubo\xc5\xbeanega Wennerstr\xc3\xb6ma ubijejo njegovi kriminalni pajda\xc5\xa1i. Lisbeth denar dobro nalo\xc5\xbei in ima materialno zagotovljeno prihodnost.\n_START_SECTION_\nDekle, ki se je igralo z ognjem\n_START_PARAGRAPH_\nZaplet spro\xc5\xbei umor Lisbethinega skrbnika Bjurmana ter dveh mladih raziskovalcev, Mie Johansson in Daga Svenssona. Dag ponudi reviji Millennium rezultate svojih in Miinih raziskav kriminalnih poslov z belim blagom - zasu\xc5\xbenjenimi tujkami. Policija odkrije prstne odtise Salanderjeve na morilskem orodju, Bjurmanovi pi\xc5\xa1toli. Lisbeth se mora skrivati, Mikael pa pri\xc4\x8dne raziskavo vseh okoli\xc5\xa1\xc4\x8din umorov. Naletijo na ime kriminalca\xc2\xa0\xc2\xbbZala\xc2\xab, dejansko je to Alexander Zalachenko (Zala\xc4\x8denko). Zala\xc4\x8denko je nekdanji sovjetski vohun in morilec, ki se je v \xc4\x8dasu hladne vojne prodal \xc5\xa1vedski tajni slu\xc5\xbebi. Ta je od njega pridobila dragocene vohunske podatke, zagotavljala pa mu je polno pokritje in novo identiteto. Zala\xc4\x8denko se je ukvarjal s \xc5\xa1tevilnimi nezakonitimi posli. Klju\xc4\x8dna opora mu je bil sin, Lisbethin nem\xc5\xa1ki polbrat, velikan Ronald Niedermann. Tajno operacijo okoli Zala\xc4\x8denka je v \xc5\xa1vedski varnostni slu\xc5\xbebi opravljala globoko konspirirana skupina, "Sekcija", ki je tekom let povsem u\xc5\xa1la izpod nadzora._NEWLINE_Lisbethin o\xc4\x8de Zala\xc4\x8denko je njeno mati pretepal in posiljeval pred o\xc4\x8dmi dveh h\xc4\x8dera. Lisbeth je pri 12 letih po takem dogodku, ko je zaradi poboja njena mati postala invalid, polila Zala\xc4\x8denka z bencinom in za\xc5\xbegala. Zala\xc4\x8denko je pre\xc5\xbeivel, s po\xc5\xa1kodbami glave in nog, Lisbeth pa so spravili v psihiatri\xc4\x8dno bolni\xc5\xa1nico, med drugim tudi zato, da so se re\xc5\xa1ili nevarne pri\xc4\x8de. Sekcija je s svojo avtoriteto dr\xc5\xbeavne varnosti Lisbeth predala v roke izprijenemu psihiatru, \xc5\xa1efu bolnice, doktorju Petru Teleborianu. Ta je v dogovoru s Sekcijo potvarjal zdravni\xc5\xa1ke izvide, Lisbeth pa je mu\xc4\x8dil s skoraj neprestanim privezovanjem na posteljo. Lisbeth je po vseh razo\xc4\x8daranjih v stikih z uradnimi osebami, policijo, socialnim skrbstvom in psihiatri, povsem prekinila komunikacijo z njimi. Na vsako vpra\xc5\xa1anje je odgovarjala z molkom._NEWLINE_Lisbeth se odlo\xc4\x8di pokon\xc4\x8dati Zala\xc4\x8denka. Izsledi ga na jugu \xc5\xa0vedske, deloma s pomo\xc4\x8djo Mikaela. Vendar je Zala\xc4\x8denkova posest varovana; Lisbeth pri\xc4\x8dakata Zala\xc4\x8denko in Niedermann in jo ujameta. Nameravata jo ubiti in zakopati. V obupnem poskusu Lisbeth zbe\xc5\xbei, a jo dose\xc5\xbeejo streli iz malokalibrske pi\xc5\xa1tole. \xc5\xa0e \xc5\xbeivo jo zakopljeta. Z nadnaravno \xc5\xbeilavostjo se Lisbeth izkoplje iz plitkega groba. Uspe ji hudo raniti Zala\xc4\x8denka in s svojim zombijskim pojavom prepla\xc5\xa1iti Niedermanna. Kon\xc4\x8dno na kraj dogodkov prispe Mikael Blomkvist, ki pokli\xc4\x8de policijo in re\xc5\xa1evalce. Vendar je \xc4\x8dude\xc5\xbeno pre\xc5\xbeivela Lisbeth zdaj v rokah oblasti, sedaj \xc5\xa1e pod sumom napada na Zala\xc4\x8denka z naklepom umora._NEWLINE_Mikael je toliko napredoval pri raziskavi Sekcije, da se je zadeve lotila policija v tajni policijski operaciji, saj je sekcija skrita globoko znotraj dr\xc5\xbeavne varnostne slu\xc5\xbebe.\n_START_SECTION_\nDekle, ki je dregnilo v osje gnezdo\n_START_PARAGRAPH_\nV g\xc3\xb6tebor\xc5\xa1ki bolni\xc5\xa1nici okrevata tako Zala\xc4\x8denko kot Salanderjeva; Mikael Blomkvist pa nadaljuje z iskanjem dokazov o Sekciji in krutem ravnanju z Lisbeth Salander v psihiatri\xc4\x8dni bolni\xc5\xa1nici in kasneje. Po naklju\xc4\x8dju najde klju\xc4\x8de in nato naslov skrivnega dragega stanovanja Lisbeth, ki si ga je kupila preko svojega podjetja Wasp (osa, kar je bil tudi njen spletni psevdonim). Podjetje je registrirala v Gibraltarju in je z njim upravljala z delom ukradenega kriminalnega denarja (glej konec 1. dela Trilogije)._NEWLINE_Sekcija se zave nevarne bli\xc5\xbeine zasledovalcev in po\xc5\xa1lje v g\xc3\xb6tebor\xc5\xa1ko bolni\xc5\xa1nico enega svojih ostarelih, na smrt bolnih agentov, da bi umoril Zala\xc4\x8denka in Salanderjevo, ki sta nevarni pri\xc4\x8di. Morilcu se posre\xc4\x8di ubiti Zala\xc4\x8denka, Lisbeth pa se re\xc5\xa1i s pomo\xc4\x8djo Annike Giannini, Mikaelove sestre in odvetnice, ki bo zastopala Salanderjevo pred sodi\xc5\xa1\xc4\x8dem._NEWLINE_Lisbeth se nekoliko odpre zdravniku Andersu Johanssonu. Ta pri\xc4\x8dne dvomiti o upravi\xc4\x8denosti uradnih obto\xc5\xbeb in na pro\xc5\xa1njo Mikaela pretihotapi Salanderjevi \xc5\xbeepni ra\xc4\x8dunalnik. Lisbeth na ra\xc4\x8dunalnik napi\xc5\xa1e svoj \xc5\xbeivljenjepis in se pove\xc5\xbee s svojimi hekerskimi tovari\xc5\xa1i. Zelo zadr\xc5\xbeano si dopisuje tudi z Mikaelom. Zdravnik jo zadr\xc5\xbeuje v bolni\xc5\xa1nici kolikor dolgo je mo\xc5\xbeno in prepre\xc4\x8di dostop do nje sprijenemu psihiatru Teleborianu._NEWLINE_Mikaelu se posre\xc4\x8di priti do ministra za pravosodje in predsednika vlade. Pojasni jima obstoj Sekcije, ki brez ustreznega nadzora deluje znotraj \xc5\xa1vedske varnostne slu\xc5\xbebe (S\xc3\x84PO). Oblasti uvedejo obse\xc5\xbeno skrivno policijsko akcijo proti Sekciji. Spopad s Sekcijo se tako zgosti, da se Mikael z Eriko Berger, urednico pri Millenniumu (in ljubico), le po sre\xc4\x8dni okoli\xc5\xa1\xc4\x8dini izogne uboju, ki so ga naro\xc4\x8dili pri dveh Srbih, nekdanjih balkanskih klavcih._NEWLINE_Ves \xc4\x8das, v bolni\xc5\xa1nici in kasneje v preiskovalnem zaporu Lisbeth odklanja vsako komunikacijo s policisti, to\xc5\xbeilcem, uradniki in psihiatrom. Do dramati\xc4\x8dnega sojenja je \xc5\xbee natisnjena \xc5\xa1tevilka revije Millennium s tragi\xc4\x8dnim Lisbethinim \xc5\xbeivljenjepisom in razkritjem Sekcije, ki je desetletja dolgo delala brez resnega vladnega nadzora in s tem omogo\xc4\x8dila kriminalno dejavnosti Zala\xc4\x8denka. Policijska raziskava delovanja Sekcije je tudi napredovala toliko, da omogo\xc4\x8da aretacije._NEWLINE_Na sodi\xc5\xa1\xc4\x8du se Lisbeth Salander pojavi v svoji polni opremi: temno poslikavo obraza, pirsing obro\xc4\x8dki, \xc4\x8drno okovano obleko in iroke\xc5\xa1ko frizuro. Prvi\xc4\x8d spregovori v uradnem okolju. Klju\xc4\x8dna pri\xc4\x8da dr\xc5\xbeavnega to\xc5\xbeilca, ki je tudi pod vplivom \xc4\x8dlanov Sekcije, je psihiater Teleborian. Ta je predlo\xc5\xbeil ekspertizo in diagnozo Salanderjeve. Lisbeth opisuje kot psihoti\xc4\x8dno osebo, patolo\xc5\xa1ko la\xc5\xbenivko, ki bi jo bilo treba zopet zapreti v psihiatrijo. Ekspertizo je napisal \xc5\xa1e preden se je sre\xc4\x8dal z odraslo Lisbeth. Tretji dan sojenja Salanderjeva in njena zagovornica Annika Giannini predstavita film s posnetkom posilstva, ki ga je zagre\xc5\xa1il uradni varuh advokat Bjurman in dokaze o Teleborianovem zlorabljanju Salanderjeve med njenim najstni\xc5\xa1kim zadr\xc5\xbeanjem v psihiatriji ter o potvarjanju ekspertize. Kot pri\xc4\x8di za pristnost dokumentov zasli\xc5\xa1ijo Mikaela Blomkvista in visokega policijskega uradnika._NEWLINE_Za zaklju\xc4\x8dek v sodni dvorani aretirajo Teleborijana v zvezi s potvorbo ekspertize in odkritjem velikega \xc5\xa1tevila otro\xc5\xa1kih pornografskih slik v njegovem ra\xc4\x8dunalniku. V usklajeni akciji aretirajo tudi vse \xc4\x8dlane Sekcije. Lisbeth Salander izpustijo iz preiskovalnega zapora. Za te\xc5\xbeke po\xc5\xa1kodbe o\xc4\x8deta Zala\xc4\x8denka v samoobrambi se bo zagovarjala s prostosti._NEWLINE_Dru\xc5\xbeinska mora Lisbeth Salander se kon\xc4\x8da, potem ko zaloti svojega polbrata, brez\xc4\x8dutnega velikana Rolfa Niedermanna, v zapu\xc5\xa1\xc4\x8deni opekarni, ki je po o\xc4\x8detovi smrti njena last. V spopadu Niedermann sku\xc5\xa1a ubiti Lisbeth, ta pa ga prikuje na tla in pokli\xc4\x8de motoristi\xc4\x8dno tolpo, ki ima z njim neporavnane ra\xc4\x8dune zaradi uboja ve\xc4\x8d njihovih \xc4\x8dlanov. Lisbeth pokli\xc4\x8de tudi policijo, ki zajame Niedermannove morilce._NEWLINE_V stranski zgodbi urednica Millenniuma, Erika Berger dobi ponudbo in prevzame uredni\xc5\xa1tvo enega najve\xc4\x8djih \xc5\xa1vedskih dnevnikov. Sodelavci Millenniuma, tudi s pomo\xc4\x8djo Lisbeth Salander, pripravijo zgodbo o tem, kako \xc5\xa1vedski dobavitelj sanitarne keramike v Vietnamu izrablja otro\xc5\xa1ko su\xc5\xbeenjsko delo. V umazane posle je vme\xc5\xa1an solastnik velikega dnevnika, ki zahteva od Bergerjeve, naj ustavi objavo zgodbe v Millenniumu. Bergerjeva odkloni posredovanje in se z uglednega delovnega mesta v velikem dnevniku vrne v uredni\xc5\xa1tvo Millenniuma._NEWLINE_Mikael ob koncu knjige obi\xc5\xa1\xc4\x8de Lisbeth v njenem skrivnem stanovanju. \xc4\x8ceprav dvomi o svojih \xc4\x8dustvih ga Lisbeth spusti v svoje \xc5\xbeivljenje.\n_START_SECTION_\nLik Lisbeth Salander\n_START_PARAGRAPH_\nLik Lisbeth Salander je po besedah avtorja bil navdahnjen z likom Pike Nogavi\xc4\x8dke \xc5\xa1vedske pisateljice Astrid Lindgren.\xc2\xa0\xc2\xbbKak\xc5\xa1na bi bila Pika kot odrasla oseba? Kako bi jo ozna\xc4\x8dili? Kot sociopatko?\xc2\xab\xc2\xa0se je retori\xc4\x8dno vpra\xc5\xa1al v enem redkih intervjujev, ki se je dotikal njegovega pisanja detektivk.\xc2\xa0\xc2\xbbPiko sem poustvaril kot Lisbeth Salander, izjemno osamljeno 25-letnico. Nima tesnih poznanstev niti dru\xc5\xbeabnih navad\xc2\xab. Lisbeth Salander je svojeglava, socialno neprilagojena toda pravi\xc4\x8dna (po lastnih starozaveznih kriterijih\xc2\xa0\xc2\xbbzob za zob, glavo za glavo\xc2\xab), obdarjena z nadnaravnimi sposobnostmi. \xc5\xbdivljenje na cesti velemesta jo je prisililo da si je pridobila polni nabor obrambnih spretnosti, vklju\xc4\x8dno z borilnimi ve\xc5\xa1\xc4\x8dinami. Vajena je gibanja na robu ali izven zakona, saj so jo tja pahnile okoli\xc5\xa1\xc4\x8dine._NEWLINE_Gabrielssonova o likih obeh junakov pravi:_NEWLINE_(Lisbeth) je sodobna zmes ve\xc4\x8d ljudi, ki sva jih poznala, mo\xc5\xa1kih in \xc5\xbeensk, v nekem smislu jo je navdihnila Pika Nogavi\xc4\x8dka, v nekaterih pogledih pa je ona Stieg - bil je zelo kompleksna oseba._NEWLINE__NEWLINE_...Blomkvist in Stieg pa si delita isti novinarski credo o tem, kako pisati, kako raziskovati._NEWLINE_\xe2\x80\x94Eva Gabrielsson ,\xc2\xa0Intervju za The Wall Street Journal, 25.junij 2011 _NEWLINE_Lisbeth je biseksualna, k lezbi\xc4\x8dnim odnosom se najprej nagiba verjetno zaradi slabih izku\xc5\xa1enj z nasilnimi mo\xc5\xa1kimi, za\xc4\x8den\xc5\xa1i z o\xc4\x8detom. Zbli\xc5\xbea se z Mikaelom Blomkvistom, ki ne izra\xc5\xbea nikakr\xc5\xa1ne agresivnosti; izogiba se celo ne\xc5\xbeelenim dotikom. Telesno se zbli\xc5\xbeata po Lisbetini iniciativi, vendar se ona, kljub veliki obojestranski naklonjenosti, izogiba kakr\xc5\xa1nega koli priznanja ljubezni. Zdi se, da se boji ranljivosti, ki bi jo povzro\xc4\x8dila njeno razkritje \xc4\x8dustev celo do iskrenega prijatelja Mikaela. Ni jasno, ali ji vzporedni odnosi Mikaela z \xc5\xbeenskami, ki jih pri njem opazuje, oziroma obojestranska "svobodna ljubezen", ustrezajo ali ne._NEWLINE_Nekatere interpretacije lika Lisbeth Salander v obse\xc5\xbenih sekundarnih virih se zdijo pretirane. Referat "Idealna \xc5\xbertev" sta dva danska teologa, Pernilla and Eyolf \xc3\x98strem, podnaslovila:\xc2\xa0\xc2\xbbPodoba Jezusa v trilogiji Stiega Larssona o Lisbeth Salander\xc2\xab, prvi stavek referata pa glasi:\xc2\xa0\xc2\xbbNa veliki petek so mediji kri\xc5\xbeali Lisbeth Salander\xc2\xab\xc2\xa0(citirano po K. T. Hansen ). Primerjavo med Lisbeth in Jezusom kar nadaljujeta. Soo\xc4\x8denje med Lisbeth in njenim o\xc4\x8detom primerjata z\xc2\xa0\xc2\xbbmitskim spopadom v pu\xc5\xa1\xc4\x8davi med hudi\xc4\x8dem in Jezusom\xc2\xab. Uporabljata naslednjo argumentacijo:_NEWLINE_\xc2\xbbNaj bo jasno: Lisbeth Salander ni Jezus. Ozdravi svojega varuha Palmgrena, ki ga je zadela kap. Rada se dru\xc5\xbei z gre\xc5\xa1niki in izob\xc4\x8denci, vklju\xc4\x8dno z lezbi\xc4\x8dno glasbeno skupino Hudi\xc4\x8devi Prsti, ubogim Georgom na otoku Granada in socialno neprilagojenimi brihtne\xc5\xbei v hekerski republiki. Je vsevedna (avtisti\xc4\x8dna), vsemogo\xc4\x8dna in povsod prisotna kadar je povezana s spletom, ima nevidno fizi\xc4\x8dno silo, kadar je potrebna in ki jo uporabi da pretepe motoriste ali izni\xc4\x8di tiste, ki jo teptajo. Vstane od mrtvih s \xc4\x8dimer dokon\xc4\x8dno potrdi podobnost z Jezusom.\xc2\xab\xc2\xa0_NEWLINE_\xe2\x80\x94Pernilla and Eyolf \xc3\x98strem ,\xc2\xa0citirano po K. T. Hansen _NEWLINE_Primerjava lika Lisbeth in Jezusa je sicer zanimiva, vendar Kim Toft Hansen ugotavlja, da teologa zelo pretirana v \xc5\xbeelji vzpostaviti biblijsko vzporednico (gresta \xc5\xa1e naprej in ugotavljata pare: Mikael - sv. Peter; Dag Svensson - Janez Krstnik, policija - okupacijska rimska vojska). Po Hansenu:\xc2\xa0\xc2\xbbS tem ne pove veliko uporabnega o detektivni zgodbi ali avtorju Stiegu Larssonu, ve\xc4\x8d pa o tem, kako celo cerkev izrablja medijski pojav, da pritakne svoj glas\xc2\xab._NEWLINE_Druga\xc4\x8dno analizo ponujata psihologa Lyubansky in Shpungin. Citirata Nielsa Ardena Opleva, re\xc5\xbeiserja \xc5\xa1vedskega film po prvem delu trilogije:\xc2\xa0\xc2\xbb(Lisbeth) ne dovoli, da bi se spremenila v \xc5\xbertev, pa naj se z njo zgodi karkoli\xc2\xab. Preganjana, \xc5\xbeilava, zvita, temna, nenapovedljiva in neskon\xc4\x8dno priro\xc4\x8dna, uprizori dobro na\xc4\x8drtovano in slikovito vigilantsko kazen za nepopravljive kriminalce, ki imajo smolo ali ji nala\xc5\xa1\xc4\x8d prekri\xc5\xbeajo pot. Hudodelstva nad sabo ne sprejema kot poni\xc5\xbeana \xc5\xbertev. Ko nasilja ni mo\xc5\xbeno ve\xc4\x8d prena\xc5\xa1ati, vklopi ubijalski ma\xc5\xa1\xc4\x8devalni program. Osebno, vigilantsko kaznovanje je izsiljeno zaradi nedelovanja oblasti. Za Lisbeth kot orodje starozavezne pravice je izvr\xc5\xa1itev kazni nad hudodelci tvegano. V tej njeni potezi odseva stali\xc5\xa1\xc4\x8de Stiega Larssona:_NEWLINE_"Larsson je verjel v \'oko za oko, zob za zob\'. Nikoli ni odpu\xc5\xa1\xc4\x8dal in je bil glede tega povsem odkrit: ma\xc5\xa1\xc4\x8devati se ali ma\xc5\xa1\xc4\x8devati tvoje prijatelje ni le pravica ampak dol\xc5\xbenost."_NEWLINE_\xe2\x80\x94Eva Gabrielsson ,\xc2\xa0Citirano iz knjige  v Daily Mail, 18.februar 2011_NEWLINE_Med Lisbeth in Mikaelom je napeto razmerje dopolnjevanja, razlik in zadr\xc5\xbeane naklonjenosti. Mikael s svojo nenasilnostjo zelo ustreza Lisbeth, ki v razmerju ohranja aktivno vlogo, a je notranje razklana zaradi svoje dru\xc5\xbeabne neprilagojenosti, privzgojenega strahu in negotovosti.\n_START_SECTION_\nLik Mikaela Blomkvista\n_START_PARAGRAPH_\nMikael Blomkvist ne izstopa tako iz povpre\xc4\x8dja kot Lisbeth. Je pronicljiv, inteligenten, vztrajen raziskovalni novinar. Verjetno je prototip zanj prav avtor. V Mikaelu lahko najdemo levo-uporni\xc5\xa1ko orientacijo Stiega Larssona, vklju\xc4\x8dno z odklonilnim odnosom do kriminala v vi\xc5\xa1jih krogih in pomanjkljivostih institucij pri za\xc5\xa1\xc4\x8diti ranljivih oseb._NEWLINE_Mikael je posebne\xc5\xbe v razmerju do \xc5\xbeensk. Prva \xc5\xbeena, s katero je imel ljubljeno h\xc4\x8derko, se je lo\xc4\x8dila, ker Mikael ni prekinil razmerja z nekdanjo so\xc5\xa1olko in sodelavko (so-urednico) Eriko Berger. Z Eriko \xc5\xbeivi v trikotniku, saj je ona poro\xc4\x8dena, njen mo\xc5\xbe pa niti ne zahteva prekinitve zveze z Mikaelom. Vse to Mikaela ne zmoti, da ne bi stopal v intimna razmerja z drugimi \xc5\xbeenskami, v romanu razen z Lisbeth \xc5\xa1e z dvema znatno starej\xc5\xa1ima. V vsakem primeru pa iniciativo za stike Mikael prepu\xc5\xa1\xc4\x8da \xc5\xbeenskam.\n_START_SECTION_\nEkranizacija Trilogije\n_START_PARAGRAPH_\nVelik uspeh romanov in \xc5\xa1vedske verzije filmov je spodbudil tudi Holywood k hitri podvojitvi prvega dela. Vizualno podobo oseb iz romana, kot so si jo zamislili filmarji glej na Millennium Trilogy Wiki'